ନୂଆଦିଲ୍ଲୀଃ ଇଂଲଣ୍ଡର ପୂର୍ବତନ ବୋଲର ମଣ୍ଟି ପାନେସର ଟିମ୍ ଇଣ୍ଡିଆ ଅଧିନାୟକ ବିରାଟ କୋହଲିକୁ କଡ଼ା ସମାଲୋଚନା କରିଛନ୍ତି। ଯଦି ଭାରତ ଟି-୨୦ କିମ୍ବା ଦିନିକିଆ ବିଶ୍ବକପ୍ ଜିତିବାରେ ସଫଳ ନ ହୁଏ, ତେବେ ବିରାଟ ଅଧିନାୟକ ପଦ ଛାଡ଼ିଦେବା ଉଚିତ। ସ୍ପୋର୍ଟ୍ସକୀଡ଼ା ନ୍ୟୁଜ ୱେବସାଇଟ୍ ସହ ଆଲୋଚନା ବେଳେ ପାନେସର ଏହା କହିଛନ୍ତି।
ସେ କହିଥିଲେ, ଅଧିନାୟକ ଭାବେ ବିରାଟ କୋହଲି ଯଦି ଦିନିକିଆ କିମ୍ବା ଟି-୨୦ ବିଶ୍ବକପ ମଧ୍ୟରୁ କୌଣସି ଗୋଟିଏକୁ ଜିତିପାରିବେ ନାହିଁ, ତେବେ ତାଙ୍କୁ ଅଧିନାୟକ ପଦରୁ ହଟିବାକୁ ବି ପଡ଼ିପାରେ। କୋହଲି ଏଥିରେ ବିଫଳ ହେଲେ ତାଙ୍କ ଅଧିନାୟକତ୍ବ ଉପରେ ଅନେକ ପ୍ରଶ୍ନବାଚୀ ସୃଷ୍ଟି ହେବ।
ସୂଚନାଯୋଗ୍ୟ, ୨୦୨୧ରେ ଟି-୨୦ ବିଶ୍ବକପ୍ ଏବଂ ୨୦୨୩ରେ ଦିନିକିଆ ବିଶ୍ବକପ ଭାରତରେ ଆୟୋଜନ ହେବ। ଏପରି ସ୍ଥିତିରେ ପାନେସରଙ୍କ କହିବା ଅନୁସାରେ, ଭାରତ ଦୁଇଟି ବିଶ୍ବକପରୁ କୌଣସି ଗୋଟିଏ ଟୁର୍ନାମେଣ୍ଟ ଜିତିବା ଦରକାର। କୋହଲି ଜଣେ ଭଲ ଅଧିନାୟକ। କିନ୍ତୁ ଅଧିନାୟକ ଭାବେ ସେ କୌଣସି ଗୋଟିଏ ବିଶ୍ବକପ ବିଜୟୀ ହେବା ଜରୁରୀ।
ପାନେସର ଆହୁରି କହିଛନ୍ତି, ବର୍ତ୍ତମାନ ସମୟରେ ଭାରତୀୟ ଟିମ୍ର ଅଧିନାୟକ ପରିବର୍ତ୍ତନ କରିବାର କୌଣସି ଆବଶ୍ୟକତା ନାହିଁ। ଉଲ୍ଲେଖ ଯେ, ଆଜିଙ୍କ୍ୟ ରାହାଣେଙ୍କ ନେତୃତ୍ବରେ ଟିମ୍ ଇଣ୍ଡିଆ ଅଷ୍ଟ୍ରେଲିଆରେ ବର୍ଡର-ଗାଭାସ୍କର ଟ୍ରଫିକୁ ୨-୧ରେ ଜିତିବା ପରଠାରୁ କୋହଲିଙ୍କ ଅଧିନାୟକତ୍ବ ଉପରେ ଅନେକ ପ୍ରଶ୍ନ ଉଠିଛି।
